ཡང་དངོས་གྲུབ་འོད་ཟེར་ལགས་ཀྱིས།ད་ལྟའི་ཆར་ལས་ཤག་༥༠གསར་དུ་རྒྱག་བཞིན་ཡོད་པ་དང་།ཕྱི་ལོ་༢༠༡༩ལོ་ནི་༧གོང་ས་རྒྱལ་བ་རིན་པོ་ཆེའི་དགུང་སྐེག་ལ་འཁེལ་ཡོད་པར་བརྟེན།ད་ལོའི་ལོ་མཇུག་བར་ལས་ཤག་རྒྱག་ཚར་བ་གནང་སྟེ་ལོ་གསར་པའི་ནང་ས་བརྐོ་རྡོ་སློག་མི་དགོས་ཐབས་གནང་གི་ཡོད་པ་དང་།དེ་བཞིན་གངས་སྐྱིད་སིལ་སྤོལ་རྩེད་ཐང་གི་ཉེ་འགྲམ་དུ་ལས་ཤག་༣༦གསར་རྒྱག་ལས་གཞི་བཏིང་ཚར་ཡོད་པ་ལྟར།ཕྱི་ལོ་༢༠༢༠ལོར་ལས་མགོ་བཙུགས་ཏེ་ལོ་གཅིག་དང་ཕྱེད་ཀ་ནང་གྲུབ་འཆར་ཡོད་སྟབས།ད་ལྟའི་ལས་འཆར་ལྟར་ན་ལོ་བཞིའི་ནང་ལས་བྱེད་ཀྱི་བརྒྱ་ཆ་༧༩ཙམ་གྱི་ལས་ཤག་དཀལ་ངལ་སེལ་འགྲོ་ཡི་ཡོད་སྐོར་བརྗོད་བྱུང་།བོད་ཀྱི་སྨན་རྩིས་ཁང་གི་དྲུང་ཆེ་ཚེ་རིང་ཕུན་ཚོགས་ལགས་སུ་སྨན་རྩིས་ཁང་གི་ལས་ཤག་སྐོར་དྲིས་པར་ཁོང་གིས།སྨན་རྩིས་ཁང་ལ་དྷ་སར་ལས་བྱེད་ཁྱོན་༢༤༤ཡོད་པ་དང་དེའི་ཁྲོད་ལས་ཤག་ཐོབ་ཡོད་པ་༡༦༡དང་ཐོབ་མེད་པ་༨༣ཡོད།ཁང་དོད་ཞུ་མཁན་ཁྱིམ་ཐབ་ཅན་ལ་ཟླ་རེར་སྒོར་༢༠༠༠དང་མི་རྐྱང་ལ་སྒོར་༡༨༠༠སྤྲོད་ཀྱི་ཡོད།ད་ལྟ་བོད་ཀྱི་སྨན་རྩིས་ཁང་ནས་རྒྱ་གར་ལྷོ་ཕྱོགས་སུ་སྨན་རྩིས་མཐོ་སློབ་འཛུགས་བཞིན་ཡོད་པ་དང་།ལས་གཞི་གྲུབ་རྗེས་དགེ་རྒན་དང་སློབ་མ་རྣམས་ཕར་སྤོ་འགྲོ་རྒྱུ་ཡིན་པས།ད་ལྟའི་སློབ་མའི་སྡོད་ཁང་རྣམས་ལས་ཤག་ཏུ་བསྒྱུར་ནས་ལོ་གཅིག་དང་ཕྱེད་ཀ་ནང་ལས་ཤག་གི་དཀའ་ངལ་ཕལ་ཆེར་ཆ་ཚང་སེལ་འགྲོ་རྒྱུ་ཡིན་སྐོར་བརྗོད་བྱུང་།